Jose F. Advincula

**Jose Lazaro Fuerte Advincula** (født 30. mars 1952 i Dumalag i provinsen Capiz på Filippinene) er en filippinsk katolsk biskop, kardinal i 2020, fra mars 2021 erkebiskop av Manila, etter et tiår som erkebiskop av Capiz på Panay.

## Liv og virke
### Bakgrunn
Jose Advincula var sønn av Jose Firmalino Advincula og Carmen Falsis Fuerte. Han studerte ved St. Pius X Seminary High School i Roxas City og tok også prestestudiets grunnutdannelse i filosofi på asamme sted. Deretter studerte han teologi ved Santo Tomas University i Manila.

### Prest
Han ble presteviet for erkebispedømmet Capiz den 14. april 1976 Han ble spiritual ved St. Pius X Seminary, og likeledes professor og studiedekan. Senere studerte han psykologi ved De La Salle University i Manila og så kirkerett ved University of Santo Tomas in Manila og ved Det pavelige universitet Angelicum i Roma, der han tok lisensiatgraden i kirkerett. 

Ved sin tilbakekomst til Filippinene arbeidet han ved presteseminaret i Vigan og ved regionalseminaret i Jaro i Iloilo City. I 1995 ble han rektor for  St. Pius X Seminary i Capiz; han arbeidet også i erkebispedømmets kirkelige domstol. I 1999 ble han sogneprest for menigheten *Santo Tomas de Vilanueva* i Dao.

### Biskop av San Carlos
Han ble utnevnt til biskop av San Carlos den 25. juli 2001, og ble bispeviet 8. september 2001. Hovedkonsekrator var den pavelige nuntius til Filippinene, erkebiskop Antonio Franco; medkonsekratorer var erkebiskop Onesimo Cadiz Gordoncillo av Capiz, og erkebiskop Angel N. Lagdameo av Jaro.
### Erkebiskop av Capiz
Den 9. november 2011 eleverte pave Benedikt XVI ham til erkebiskop av Capiz etter erkebiskop Onesimo Cadiz Gordoncillo, som fratrådte av aldersgrunner.

### Kardinal
Pave Frans kreerte ham til kardinalprest den 28. november 2020, med *[[San Vigilio in Via Paolo Di Dono]]* som tittelkirke. Det var ikke mulig for ham å delta fysisk på seremonien i Roma på grunn av covid-19 pandemiens farer og restriksjoner. Så i stedet for ved deltakelse i konsistoriet, mottok Advincula sin røde biretta og kardinalsring fra Charles John Brown, den apostoliske nuntius til Filippinene, den 18. juni 2021, i *Immaculate Conception Metropolitan Cathedral* i Roxas City.

Fra 16. desember ble han gjort til medlem av Kongregasjonen for kleresiet.

Den 15. januar 2021 utsendte alle åtte biskoper i kirkeprovinsene Capiz og Jaro – nemlig Advincula, Jose Romeo Lazo, Jose Corazon Tala-oc, Narciso Abellana, Marvyn Maceda, Patricio Buzon, Gerardo Alminaza og Louie Galbines – et felles hyrdebrev der de oppfordret til en etterforskning av den felles militære og politimessige operasjon i byene Tapaz i Capiz og Calinog i Iloilo den 30. desember 2020, som drepte ni ledere av urfolksgruppen *[[tumandok]]* som motsatte seg megadamprosjektet *Jalaur*. Familiene til ofrene hevdet at de var ofre for *red-tagging* og at det ble anbragt skytevåpen og eksplosiver på dem i etterhånd. Hyrdebrevet ble lest opp den 24. januar.

Imidlertid sa arbeidsgruppen for å avslutte den lokale kommunistiske væpnede konflikt i Western Visayas at biskopene var blitt feilinformert, og anklaget biskopene for ikke å komme med uttalelser når regjeringsstyrker og sivile blir drept i angrep fra opprørere. Militæret og politiet hevdet at de som ble drept og arrestert var ledere av Filippinenes kommunistparti og New People’s Army, mens slektninger til ofrene hevder at de drepte ble skutt, var ubevæpnet, og at det etterpå ble plantet skytevåpen på dem.

### Erkebiskop av Manila
Den 25. mars 2021 utnevnte pave Frans ham til erkebiskop av Manila.

Den 8. desember 2021, på festen for Den ubesmittede unnfangelse, mottok Advincula palliet som metropolitanerkebiskop av den kirkelige provins Manila fra pave Frans, på grunn av covid-situasjonen gjennom erkebiskop Brown, nuntien.

Den 11. desember 2021 avla Advincula sin høytidelige profess som et  medlem av *St. Dominikus' prestelige brorskap*, et fellesskap for apostolisk liv under Predikerordenen. Etter å ha avlagt sin høytidelige profess til ordenens prior provinsial på Filippinene, Filemon dela Cruz, mottok Advincula ordenens hvite ordensdrakt.

Etter vedtak av lovforslaget om skilsmisse i mai 2024, så Advincula på lovforslaget som en utfordring for den katolske kirke i dens tjeneste for viktigheten av ekteskapets sakrament. Han la til at loven* «ikke er en magisk pille som kan løse ekteskapelige problemer»*.

Hendelser på Filippinene under president Bongbong Marcos tvang Advincula til å engasjere seg opp imot den politiske sfære. Han appellerte til bønn, edruelighet, ydmykhet, tilgivelse, forsoning og statsmannskap under i feiden mellom Marcos- og Duterte-familiene og deres støttespillere, noe som resulterte i økende politisk strid.

I kjølvannet av økende politiske spenninger etter arrestasjonen av Rodrigo Duterte i mars 2025, utstedte Advincula en *[[Oratio Imperata]]* ettersom nasjonen stod overfor *«en tid med krise, konflikt og forvirring»*.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio, O.P. (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo Di Pietro  (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Erkebiskop Antonio Franco (1937-) *1992
* Kardinal *Jose F. Advincula* (1952- ) *2001

## Referanser


## Eksterne lenker
*Archbishop Jose F. Advincula profile, catholic-hierarchy.org
*Profile , cbcpnews.com